
Til

Til Europaudvalgets medlemmer og stedfortrædere samt de danske medlemmer af Konventet
Enighed om at nationale parlamenter skal kunne returnere EU-lovforslag som krænker subsidiaritetsprincippet 

”De nationale parlamenter skal spille en rolle i forbindelse med overvågningen af subsidiaritetsprincippet på det europæiske plan. Det skal ikke ske ved oprettelsen af en ny institution af nationale parlamentarikere, men snarere ved en proces eller mekanisme”.

Dette blev den lidt uklare, men ganske behændigt opnåede, konklusion fra en arbejdsgruppe under det europæiske konvent ledet af den britiske formand, Gisela Stuart, som mødtes den 18. juli i Bruxelles. 

Gisela Stuarts arbejdsgruppe har fået til opgave at se nærmere på, hvilken rolle de nationale parlamenter kan spille i fremtidens EU. Arbejdsgruppen skal færdiggøre en rapport senest den 22. oktober. Allerede på et møde den 22. juli skal Stuarts arbejdsgruppe dog mødes med en anden arbejdsgruppe, der har fået til opgave at se på, hvordan man kan styrke overvågningen af subsidiaritetsprincippet, under ledelse af det spanske europaparlamentsmedlem, Mendes de Vigo.

De to arbejdsgrupper skal på mødet forsøge at nå frem til en fælles indstilling til spørgsmålet om de nationale parlamenters eventuelle deltagelse i overvågningen  af subsidiaritetsprincippet, idet det nu er sidste chance for at koordinere de to gruppers synspunkter, før Mendes de Vigos arbejdsgruppe gør sin rapport færdig.

En ”alarmklokke”

På mødet den 18. juli var der enighed i arbejdsgruppen om, at de nationale parlamenters involvering i  forhold til overvågningen af subsidiaritetsprincippet skal ske i den tidlige fase af beslutningsprocessen (ex ante). Interventionen må ikke kunne blokere selve lovgivningsprocessen, men bør snarere bestå i, at de nationale parlamenter opretter en slags ”alarmklokke” med mulighed for at returnere EU-lovforslag direkte til Kommissionen, hvis parlamenterne er bekymrede over lovforslagenes forenelighed med subsidiaritetsprincippet.

Ikke overraskende var der blandt arbejdsgruppens medlemmer flere forskellige udlægninger af, hvad det indebærer at oprette en sådan  proces eller mekanisme. Hvor Andrew Duff  og Hanja Maij-Weggen fra Europa-Parlamentet utrætteligt  advarede mod dannelsen af et nyt organ, som kunne true Europa-Parlamentets og Europa-Kommissionens eksisterende beføjelser, var bl.a. Hubert Haenel fra det franske Senat en stærk fortaler for dannelsen af et specielt organ af nationale parlamentarikere til at tage sig af overvågningen af subsidiaritetsprincippet. 

Haenel mente, at dette organ skal påbegynde sin kontrol med subsidiaritetsprincippet allerede i forbindelse med Kommissionens fremlæggelse af dets arbejdsprogram. De nationale parlamentarikere bør, ifølge Haenel,  tage en fælles debat om arbejdsprogrammet. ’

Andrew Duff opfordrede i stedet de tilstedeværende nationale parlamentarikere til at få de eksisterende muligheder i COSAC til at fungere med hensyn til  undersøge lovforslag overholdelse af subsidiaritetsprincippet.

En mulig kompromisløsning kom fra finsk side. Kimmo Kiljunen fra det finske parlament foreslog, at man i stedet for et nyt permanent organ, nedsætter en ”ad-hoc mekanisme” til at se nærmere på EU-lovforslags forenelighed med subsidiaritets- eller proportionalitetsprincippet. Et nærmere defineret antal nationale parlamenter skal, ifølge Kiljunens forslag,  kunne indkalde denne ad-hoc mekanisme, som så skal kunne vedtage en detaljeret udtalelse til EU-institutionerne om et lovforslags forenelighed med subsidiaritetsprincippet.  Kiljunen foreslog, at man eventuelt lader sig  inspirere af ”forligsudvalgsmodellen” fra den eksisterende lovgivningsprocedure i EU i forbindelse med udformningen af et sådant ad-hoc organ. Hvad han præcist mente med dette, blev ikke klart på mødet.

Den franske EU-kommissær, Michel Barnier, der var næsten lige så forsigtig som de to europaparlamentsmedlemmer, advarede mod, at man etablerer en mekanisme, der kan true Europa-Kommissionens initiativret. ”Jeg ser gerne en alarmklokke, men ikke en nødbremse”, erklærede Barnier.

I forhold til idéen om, at de nationale parlamenter skal tage en fælles debat om Kommissionens årlige arbejdsprogram, påpegede Barnier, at Kommissionens arbejdsprogram ikke længere er at betragte som ét isoleret dokument, men snarere må ses som et dokument, der er en del af en cyklisk proces. Kommissionen er hele tiden i dialog med Rådet og Europa-Parlamentet. ”Hvis de nationale parlamenter derfor ønsker at deltage meningsfuldt i denne dialog, skal de være med i hele det cykliske forløb”, påpegede Barnier.

Lone Dybkjær syntes, at det vil være fint at se nærmere på etableringen af en eller anden form for ”alarmklokke” i forbindelse med overvågningen af subsidiaritetsprincippet, men fandt det altafgørende, at de nationale parlamenter også kommer ind i forbindelse med selve lovgivningsprocessen. ”Vi får ikke europæiske demokrati uden en stærkere involvering af de nationale parlamenter”, erklærede Dybkjær. Hun opfordrede til, at man samtidig begynder at overveje Europa-Parlamentets rolle i denne del af lovgivningsprocessen.

Spørgsmålet om, hvorvidt  det er COSAC eller en anden forsamling, som skal danne rammen om den foreslåede mekanisme, proces eller alarmklokke udsatte formanden til et møde i arbejdsgruppen efter ferien.

Lovforslag skal sendes direkte fra Kommissionen til nationale parlamenter

Der var i arbejdsgruppen en overvejende konsensus om, at man skal se nærmere på mulighederne for, at Kommissionen kan oversende sine lovforslag direkte til de nationale parlamenter samtidigt med, at de stiles til Rådet og Europa-Parlamentet. Ifølge Amsterdamtraktatens protokol om de nationale parlamenter, skal Kommissionen  i dag kun sende hvidbøger, grønbøger og meddelelser direkte til de nationale parlamenter. Det er regeringernes opgave at fremsende EU-lovforslagene til de nationale parlamenter.

Arbejdsgruppens medlemmer var også enige om, at tættere personlige kontakter mellem EU-kommissærerne og de nationale parlamenter kan have overordentlig stor betydning for en større inddragelse af de nationale parlamenter i EU’s lovgivningsproces.

Kommende møder:

Næste møde i arbejdsgruppen afholdes den 22. juli, hvor man skal mødes med Mendes de Vigos arbejdsgruppe, som skal komme op med idéer til hvordan man styrker kontrollen med EU’s overholdelse af subsidiaritetsprincippet. 

Første møde efter ferien vil være den 11. september, hvor man skal drøfte mulighederne for at udvikle nogle retningslinier for de nationale parlamenters kontrol med regeringernes EU-politik hjemme i hovedstæderne.

Med venlig hilsen

Morten Knudsen

